ผู้ประกันตน มาตรา 39 ใน 13 จังหวัดสีแดงเข้ม กลุ่มที่เงินยังไม่เข้า รีบผูกพร้อมเพย์กับเลขบัตรประชาชน
นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) เปิดเผยภาพรวมการจ่ายเงินเยียวยาผู้ประกันตนมาตรา 39 ใน 13 จังหวัดสีแดงเข้ม ครอบคลุม 9 ประเภทกิจการ วงเงิน 5,000 บาทต่อคน ซึ่งโอนเงินไปแล้ว เมื่อวานนี้ (23 ส.ค.64) ได้แก่ กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร นราธิวาส ปัตตานี ยะลา สงขลา ฉะเชิงเทรา ชลบุรี และพระนครศรีอยุธยา พบว่า มีจำนวนที่โอนให้ผู้มีสิทธิ์ทั้งสิ้น 1,123,746 ราย ในจำนวนนี้โอนสำเร็จ 1,020,852 ราย และโอนไม่สำเร็จ 102,894 ราย สาเหตุที่โอนไม่สำเร็จเนื่องจากผู้มีสิทธิ์ไม่ผูกพร้อมเพย์กับเลขบัตรประชาชนจำนวน 99,940 ราย บัญชีปิด 1,412 ราย ไม่มีบัญชี 972 คน บัญชีติดเงื่อนไข 11 ราย เลขที่บัญชีไม่ถูกต้อง 112 ราย และไม่สามารถทำรายการได้ 447 ราย การโอนเงินเยียวยาแก่ผู้ประกันตนมาตรา 39 ใน 13 จังหวัด 9 กิจการ รายละ 5,000 บาทขอเน้นย้ำว่า ผู้ประกันตนที่ยังไม่ได้รับเงินเนื่องจากการโอนไม่สำเร็จ สามารถตรวจสอบรายชื่อผู้ประกันตนที่โอนไม่สำเร็จได้ที่เว็บไซต์ สำนักงานประกันสังคม www.sso.go.th หน้าตรวจสอบสิทธิ กรณีไม่สามารถโอนเงินสำเร็จด้วยสาเหตุที่ผู้ประกันตนไม่ผูกพร้อมเพย์ จากนั้นให้ติดต่อธนาคารเจ้าของบัญชีเพื่อดำเนินการแก้ไข ส่วนกรณีผู้ที่ไม่ได้รับสิทธิสามารถยื่นทบทวนสิทธิได้ตั้งแต่วันที่ 1 - 30 กันยายน 2564 นี้